Irina Embrich

Irina Embrich (sündinud 12. juulil 1980 Tallinnas) on Eesti epeevehkleja, olümpiavõitja naiskondlikus epees (2021).

Haridus
Ta on lõpetanud 1998. aastal Tallinna 6. keskkooli ning 2004. aastal Tallinna Tehnikaülikooli keemia- ja materjalitehnoloogia teaduskonna keemia- ja keskkonnakaitse tehnoloogia erialal.

Sport
Tema esimene treener oli Samuil Kaminski. Hiljem on tema treenerid olnud Nikolai Novosjolov, Anatoli Jasnov, Valeri Romanov ja Kaido Kaaberma.

Alates 1998. aastast on Embrich kuulunud Eesti naiste epeekoondisse.

Ta on võitnud juunioride maailmameistrivõistlustel 1999. aastal ja juunioride Euroopa meistrivõistlustel 1998. aastal naiskondliku pronksmedali. 1999. aastal võitis ta juunioride Euroopa meistrivõistlustel naiskondlikult ja individuaalarvestuses hõbemedali.

Embrich on individuaalselt neljakordne Eesti meister (2003, 2006, 2007, 2026) ja naiskondlikult seitsmekordne Eesti meister.

2002. aastal võitis Irina Embrich naiskondliku hõbemedali maailmameistrivõistlustel ja 2003. aastal Euroopa meistrivõistlustel. 

2006. aastal võitis ta maailmameistrivõistlustel individuaalarvestus hõbemedali.

2007. aastal võitis ta pronksmedali nii Euroopa meistrivõistlustel kui ka maailmameistrivõistlustel.

2014. aastal Kaasanis toimunud maailmameistrivõistlustel võitis ta naiskondlikus epees hõbeda.

2015. aastal võitis ta Šveitsis toimunud Euroopa meistrivõistlustel naiskondlikus epees hõbemedali.

2016. aasta suveolümpiamängudel Rio de Janeiros saavutas ta naiskonna koosseisus 4. ja individuaalarvestuses 10. koha. 

Maailma karikasarja etappidel aastatel 2012–2017 on Embrich tulnud individuaalarvestuses kolme parema hulka 7 korda ja naiskondlikult aastatel 2003–2023 16 korda.

Juunis 2018 võitis ta vehklemise EM-il võistkondlikus arvestuses pronksmedali. See oli tema kaheteistkümnes tiitlivõistluste medal, millega ta kerkis olümpiaalal täiskasvanute tiitlivõistlustel võidetud medalite arvu poolest Eesti edukaimaks sportlaseks.Särav! Irina Embrich tõusis Eesti tituleerituimaks sportlaseks. Õhtuleht.ee, 21. juuni 2018

2021. aastal tuli ta Tokyo olümpiamängudel Eesti naiskonnaga olümpiavõitjaks. 41-aastaselt sai Embrichist Eesti vanim olümpiavõitja.

2024. aastal tuli ta individuaalarvestuses 43-aastaselt Euroopa meistriks.43-aastane Irina Embrich tuli Euroopa meistriks ERR Sport, 18.06.2024.

2015. aastast on Irina Embrich vehklemisklubi Irem juhatuse liige ja treener (6. kutsetase, 2020), 2019. aastast Eesti Olümpiakomitee liige ja 2020. aastast Eesti Olümpiakomitee esindajate kogu liige. Ta on Eesti Olümpiakomitee auliige (2022) ja Vehklemisliidu juhatuse liige (2021).

Ta on üks Tallinna kui 2025. aasta Euroopa spordipealinna saadikuid.Otseülekanne: Euroopa spordipealinn Tallinn 2025 avab kaardid Tallinn.ee, 16.10.2024.

Poliitika
Irina Embrich kuulub 2009. aastast Eesti Keskerakonda.

Ta kandideeris 2023. aasta valimistel Riigikokku, kogus valimisringkonnas nr 2 (Tallinna Kesklinna, Lasnamäe ja Pirita linnaosad) 133 häält ning ei osutunud valituks.

Ta kandideeris 2025. aasta kohaliku omavalitsuse volikogude valimistel Nõmme linnaosas, kogus 217 häält ning ei osutunud valituks.

 Tunnustus 
 2003 – Eesti Vabariigi spordipreemia (koos Olga Aleksejeva, Heidi Rohi ja Maarika Võsuga, Eesti vehklemise epeenaiskond 2002. aasta vehklemise maailmameistrivõistlustel võistkondliku hõbemedali võitmise eest Eesti vehklemise epeenaiskonna treenerite kollektiiv koosseisus)
 2008 – Eesti Vabariigi spordipreemia (pronksmedali võitmise eest vehklemise maailma- ja Euroopa meistrivõistlustel 2007. aastal)
 2013 – Tallinna teenetemärk
 2015 – Eesti Vabariigi spordipreemia (koos Julia Beljajeva, Erika Kirpu ja Kristina Kuusega)
 2018 – Eesti Vabariigi spordipreemia (vehklemise epeenaiskonna liikmed Irina Embrich, Julia Beljajeva, Erika Kirpu ja Kristina Kuusk, kes võitsid 2017. aastal vehklemise MM-il võistkondliku kuldmedali)
 2019 – Valgetähe III klassi teenetemärk
 2022 – Valgetähe II klassi teenetemärk"148 inimest ⟩ Nemad saavad tänavu president Alar Kariselt teenetemärgi" postimees.ee. 21.2.2022. Vaadatud 22.2.2022.
 2022 – Eesti Vabariigi spordipreemia (vehklemise epeenaiskonna liikmena olümpiamängude võistkondliku kuldmedali võitmise eest)Irina Embrich Eesti spordi biograafiline leksikon.

Aasta parim sportlane
 2002 – aasta võistkond (koosseisus Olga Aleksejeva, Heidi Rohi, Irina Embrich ja Maarika Võsu)
 2002 – Tallinna parim naissportlane
 2006 – Tallinna parim naissportlane
 2007 – aasta naissportlane
 2007 – Tallinna parim naissportlane
 2013 – Tallinna parim naissportlane
 2013 – aasta võistkond (koosseisus Julia Beljajeva, Irina Embrich, Erika Kirpu ja Kristina Kuusk)
 2014 – aasta võistkond (koosseisus Julia Beljajeva, Irina Embrich, Erika Kirpu ja Kristina Kuusk)
 2016 – Tallinna parim naissportlane
 2017 – aasta võistkond (koosseisus Julia Beljajeva, Irina Embrich, Erika Kirpu ja Kristina Kuusk)

Viited

 Välislingid 

 Jaan Jürine. Irina Embrich: Pekingi mängude lähenedes kaotusehirm aina kasvas EPL, 9. jaanuar 2009
 Epeevehkleja Irina Embrich astus Keskerakonda EPL.ee, 27. august 2009
Juubilar Irina Embrich: Ühetorkeline kaotus oli minu jaoks maailma lõpp! Õhtuleht, 11. juuli 2020
Embrich: Peaksime toetama noori, aga raha visatakse õhku. Nii ei saa asju ajada! Õhtuleht, 3. november 2021
Embrichi kuldmedaliga kaasnes ka korralik palgapäev. Postimees, 18. juuni 2024


Kategooria:Eesti vehklejad
Kategooria:Tallinna Tehnikaülikooli vilistlased
Kategooria:Valgetähe III klassi teenetemärgi kavalerid
Kategooria:Valgetähe II klassi teenetemärgi kavalerid
Kategooria:Eesti olümpiavõitjad
Kategooria:Sündinud 1980